Keskpäeval avastati metsatulekahju Märjamaa vallas Russalu külas. Tulekahju põlengupindala on 8-9 hektarit, praeguseks on tule levik kontrolli alla saadud ja kustutustööd käivad. Ümberkaudsed hooned ohus ei ole.

Päästeameti vanemoperatiivkorrapidaja Janno Osa ütles "Aktuaalsele kaamerale", et päeval puhunud tugev tuul tegi kustutamise keeruliseks.

Ta lisas, et kustutustööd kestavad pimedani ja laupäeval jätkatakse järelkustutusega.

Sündmuskohal oli viis põhiautot, kaks paakautot, vabatahtlikud ja kaks ATV-d. Kustutustöödesse kaasati ka helikopter.

Päästeamet teatas kell 22.40 Twitteri vahendusel, et Russalu küla metsatulekahju on lokaliseeritud, päästjad katkestasid ööseks töö ning järelkustutusega jätkatakse laupäeva hommikul.